

ที่ มท ๐๘๐๗.๒/ว กรมส่งเสริมการปกครองท้องถิ่น

ถนนนครราชสีมา เขตดุสิต

กรุงเทพฯ ๑๐๓๐๐

ตุลาคม ๒๕๖๕

เรื่อง ประชาสัมพันธ์แผนดำเนินการจัดโครงการฝึกอบรมหลักสูตรระดับสูงของสถาบันพัฒนาบุคลากรท้องถิ่น ที่กำหนดให้มีการศึกษาดูงานในต่างประเทศ ประจำปีงบประมาณ พ.ศ. 2566

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย 1. แผนดำเนินการจัดโครงการฝึกอบรมและขั้นตอนการสมัคร จำนวน ๑ ชุด

๒. แบบฟอร์มเอกสารประกอบการสมัครเข้ารับการฝึกอบรม จำนวน ๑ ชุด

3. สำเนาประกาศกระทรวงมหาดไทย เรื่องการฝึกอบรมซึ่งจัดโดยหน่วยงานของรัฐ  
ที่กำหนดให้มีการฝึกอบรมหรือดูงานในต่างประเทศของผู้ดำรงตำแหน่งทางการเมืองท้องถิ่นที่องค์กรปกครองส่วนท้องถิ่นสามารถเบิกจ่ายเงินได้ พ.ศ. ๒๕๖๒ จำนวน 1 ชุด

ด้วยกรมส่งเสริมการปกครองท้องถิ่น ได้กำหนดแผนดำเนินการจัดโครงการฝึกอบรมระดับสูงของสถาบันพัฒนาบุคลากรท้องถิ่นที่กำหนดให้มีศึกษาดูงานในต่างประเทศ ประจำปีงบประมาณ พ.ศ. 2566 จำนวน ๕ หลักสูตร กำหนดดำเนินการระหว่างเดือนพฤศจิกายน 2565 - มีนาคม 2566 ณ โรงแรม  
ในกรุงเทพมหานครและโรงแรมในจังหวัดต่าง ๆ โดยร่วมมือกับมหาวิทยาลัยธรรมศาสตร์และสถาบันเทคโนโลยีพระจอมเกล้าเจ้าคุณทหารลาดกระบัง ซึ่งเป็นสถาบันการศึกษาในเครือข่ายความร่วมมือทางวิชาการ วัตถุประสงค์เพื่อเพิ่มศักยภาพให้แก่ผู้บริหารองค์กรปกครองส่วนท้องถิ่น หัวหน้าส่วนราชการขององค์กรปกครองส่วนท้องถิ่น ตลอดจนบุคลากรขององค์กรปกครองส่วนท้องถิ่นตำแหน่งต่าง ๆ ให้เป็นผู้มีสมรรถนะสูง มีองค์ความรู้ ทักษะ มุมมอง วิสัยทัศน์ และประสบการณ์ พร้อมที่จะขับเคลื่อนและยกระดับการบริการสาธารณะขององค์กรปกครองส่วนท้องถิ่นและการพัฒนาเมืองในมิติต่าง ๆ ให้เกิดผลสัมฤทธิ์อย่างเป็นรูปธรรมและนำไปสู่การพัฒนาที่ยั่งยืน

ในการนี้ กรมส่งเสริมการปกครองท้องถิ่น ขอความร่วมมือจังหวัดประชาสัมพันธ์แผนดำเนินการจัดโครงการฝึกอบรมดังกล่าวให้องค์กรปกครองส่วนท้องถิ่นทราบ และหากบุคลากรขององค์กรปกครองส่วนท้องถิ่น มีความประสงค์สมัครเข้ารับการฝึกอบรมในกลุ่มหลักสูตรดังกล่าว ขอให้ดำเนินการตามขั้นตอนการสมัคร  
และส่งเอกสารประกอบการสมัครเข้ารับการฝึกอบรม รายละเอียดปรากฏตามสิ่งที่ส่งมาด้วย

จึงเรียนมาเพื่อโปรดพิจารณา

ขอแสดงความนับถือ

(นายขจร ศรีชวโนทัย)

อธิบดีกรมส่งเสริมการปกครองท้องถิ่น

ร.อสถ. ………………………………

ผอ.สบ.พถ. ………………………….

ผอ.กง.วบ. ................................

จนท. .......................................

สถาบันพัฒนาบุคลากรท้องถิ่น

กลุ่มงานวิชาการเพื่อการพัฒนาบุคลากรท้องถิ่น

โทร. ๐๒ ๕๑๖ ๔๒๓๒

ไปรษณีย์อิเล็กทรอนิกส์ saraban@dla.go.th